Goude-se 'oa bet gwerzhet madoù ar seurezed DIOUZH AR C'HRESK. Met an ospital ne oa ket bet gwerzhet, a-drugarez d'an aotrou maer, Charlez Baneat. Hemañ oa deuet a-benn da zelc'her anezhañ evel " bien communal ". Padal, ne oa gwenneg toull ebet ken da lakaat anezhañ da vont en-dro. Pa oa Robespierre 'ba penn ar vro oa deuet an ospital da vezañ ur prizon. Kement a dud a oa kaset d'an toull ken oa leun-chouk ar prizonioù ha ret mat lakaat ar brizonidi e-lec'h all.  Goude marv Robespierre, e 1794, e oa bet DIEUBET an holl hag addigoret an ospital. En ur stad fall-tre e oa ha ne chome den ebet evit ober war dro ar re glañv. Ar re a oa kap da sevel diwar o gwele plouz hanter-vrein a yae da c'houl an aluzen 'ba straedoù Karaez. Dao 'oa bet gortoz distro ar seurezed e 1810, evit ma yaje gwelloc'h an traoù. Met ar seurezed ne oant ket chomet pell : an tan 'ba' 'n ospital hag ar c'holera da heul 'noa lakaet 'nê da zilojañ da vat da Bont-'n Abad, e 1860.